ጠቅላይ ሚኒስትር ዶክተር ዐብይ አህመድና ቀዳማዊት እመቤት ዝናሽ ታያቸው የምግብ አቅርቦት ድጋፍ አደረጉ
አዲስ አበባ፡- ጠቅላይ ሚኒስትር ዐብይ አህመድና ቀዳማዊት እመቤት ዝናሽ ታያቸው ለ1 ሺህ ቤተሰቦች የሚሆን የምግብ ድጋፍ አቅርቦት ከትናንት በስቲያ ለአዲስ አበባ ከተማ መስተዳድር አስረከቡ። የደረቅ ምግብ ድጋፉ የከተማ መስተዳድሩ የኮሮናቫይረስ መከሰትን ተከትሎ “እጅግ ተጋላጭ እና ድጋፍ የሚያስፈልጋቸው የከተማይቱ ነዋሪዎች” ብሎ ለለያቸውና ብዙ የቤተሰብ አባል ላሏቸው 1 ሺ ቤተሰቦች የሚበቃ እንደሆነ በርክክብ ስነስርዓቱ ላይ ተገልጹዋል፡፡  ደጋፉ ጠቅላይ ሚኒስትሩ ባለፈው ሳምንት እያንዳንዱ ቤተሰብ ከሌላቸው ጋር “ማዕድ እንዲጋራ” ባቀረቡት ጥሪ መሠረት፣ ተግባራዊ የተደረገ መሆንም ተመልክቷል። በጠቅላይ ሚኒስትሩ አማካኝነት በይፋ የተጀመረው የ“ማዕድ የማጋራት” ጥሪ በተዋረድ ግለሰቦችም ራሳቸው የሚመገቡትን ምግብ እጅግ ተጋላጭ ለሆኑ የማኅበረሰብ ክፍሎች ቢያንስ በቀን አንድ ጊዜ እንዲያካፍሉ የሚያነቃቃ ብሔራዊ እንቅስቃሴ እንደሚሆን የታመነበት እንደሆነም ተጠቁሟል ፡፡ የ”ማዕድ የማጋራት” ጥሪው በዚህ አሳሳቢ ወቅት ለቫይረሱ ተጋላጭ የሆኑ የማኅበረሰብ ክፍሎችን የኢኮኖሚ ጫና በተወሰነ መልኩ ለማቃለል ታስቦ መተግበር የተጀመረ ነው።አዲስ ዘመን ሚያዝያ 5/ 2012 በጋዜጣው ሪፖርተርየራያ ዩኒቨርሲቲ ሳኒታይዘር ማምረት ጀመረ  ማይጨው (ኢዜአ)፡- የራያ ዩኒቨርሲቲ የኮሮና ቫይረስን ለመከላከል የመረዳ የንፅሕና መጠበቂያ ሳኒታይዘር ማምረት መጀመሩን አስታወቀ።  በዩኒቨርሲቲው የሳኒታይዘር ማምርት ቡድን አስተባባሪ ዶክተር ንጉስ መሰለ እንደተናገሩት ተቋሙ የሳኒታይዘር ምርት የጀመረው የኬሚስት ሪና ባዮሎጂ ትምህርት ክፍሎች በጋራ በመቀናጀት ነው።  የሳኒታይዘር ምርቱ የዓለም ጤና ድርጅት ያወጣውን መስፈርት ያሟላ መሆኑን ገልጸዋል። ለመጀመሪያ ጊዜ 500 ሊትር ሳኒታይዘር ለማምረት እየተሠራ መሆኑን ያመለከቱት ዶክተር ንጉስ፣ከዚህም ውስጥ 200 ሊትሩ ለማይጨው ለምለም ካርል ሆስፒታል በድጋፍ እንደሚሰጥና ቀሪው ለትግራይ ደቡባዊ ዞን ነዋሪዎች እንደሚከፋፈል አስታውቀዋል። ዩኒቨርሲቲው በቀጣይም ተጨማሪ ሳኒታይዘር በማምረት ለህብረተሰቡ ለማቅረብ ማቀዱንም አመልክተዋል። ዩኒቨርሲቲው በቫይረሱ ለተጠረጠሩ ሰዎች ጊዜያዊ የማቆያ ማዕከል ሆኖ በማገልገል ላይ እንደሚገኝም ተገልጿል። አዲስ ዘመን ሚያዝያ 5/ 2012የወራቤ ዩኒቨርሲቲ ኮሮናን ለመከላከል ሰባት ሚሊዮን ብር ለገሰ ሆሳዕና (ኢዚአ)፡- የወራቤ ዩኒቨርሲቲ የኮሮና ቫይረስን ለመከላከልና ለመቆጣጠር እየተከናወነ ያለውን ሥራ ለማገዝ ሰባት ሚሊየን ብር ድጋፍ አደረገ።  የዩኒቨርሲቲው አስተዳደርና ልማት ምክትል ፕሬዚዳንት አቶ መሀመድ አማን እንደገለጹት፤ ዩኒቨርሲቲው የኮሮና ቫይረስ ስርጭትን ለመቆጣጠር የሚደረገውን ተግባር ለማገዝ ለአካባቢው ማህበረሰብ የግንዛቤ ማጎልበቻ ስልጠና እየሰጠ ይገኛል።  የቫይረሱን ስርጭት አስቀድሞ ለመከላከል መንግሥት የሚያከናውነውን ተግባር ለማገዝ ሰባት ሚሊዮን ብር ድጋፍ ማድረጉን ገልጸዋል።  የንጽህና መጠበቂያ ቁሳቁስ አቅርቦት እጥረቱን ለመፍታት በጊቢው አምርቶ በስልጤና አጎራባች ዞኖች ለህብረተሰቡ እያሰራጨ እንደሚገኝ ተናግረዋል።  ዩኒቨርሲቲው ሠራተኞቹን በማስተባበር ተጨማሪ ሦስት ሚሊዮን ብር ለመሰብሰብ አቅዶ እየሠራ እንደሚገኝና በሽታው ሙሉ በሙሉ በቁጥጥር ስር እስኪውል ድረስ አስፈላጊውን ድጋፍ እንደሚያደርግ አስታውቀዋል።አዲስ ዘመን ሚያዝያ 5/ 2012